Diari Oficial de la Generalitat Valenciana


Sumari del DOGV 8496, del 28-02-2019 (2019/1953)

RESOLUCIÓ de 18 de febrer de 2019, de la Conselleria d'Habitatge, Obres Públiques i Vertebració del Territori, de renúncia de l'expedient de contractació CMAYOR 2017/30/119, Millora de la seguretat ferroviària i d'accessibilitat en els termes municipals de Torrent, Alcàsser i Picassent.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8496

Data del DOGV
:   28-02-2019

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2019/1953


Data del document
:   18-02-2019

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * pla d'urbanisme
    * administració local

RESOLUCIÓ de 18 de febrer de 2019, de la Conselleria d'Habitatge, Obres Públiques i Vertebració del Territori, de renúncia de l'expedient de contractació CMAYOR 2017/30/119, Millora de la seguretat ferroviària i d'accessibilitat en els termes municipals de Torrent, Alcàsser i Picassent.  
 [2019/1953]  
En vista de la proposta de renúncia del contracte de serveis per part del director general d'Obres Públiques, Transport i Mobilitat, de 20 de novembre de 2018, relativa a l'expedient CMAYOR/2017/30/119, Millora de la seguretat ferroviària i d'accessibilitat en els termes municipals de Torrent, Alcàsser i Picassent, i de conformitat amb els antecedents de fet següents:  
1. Per Resolució de 30 d'octubre de 2017, de la consellera d'Habitatge, Obres Públiques i Vertebració del Territori, es va aprovar la despesa del contracte de referència per un import de 273.000,00- (IVA no inclòs).  
2. Aquest contracte tenia un doble objecte inicial de treball, i així es preveu en els plecs. D'una banda, plantejava la necessitat de buscar un disseny de la nova carretera CV-414 que permeta la supressió dels quatre passos a nivell existents entre Torrent i Picassent i l'adequada connexió entre els municipis esmentats. D'altra banda, es volia millorar l'accessibilitat per als vianants al baixador de Metrovalencia de l'Omet, a Picassent, des de la urbanització pròxima a aquest, mitjançant una passarel·la sobre el barranc de l'Omet. En ambdós casos, el contracte finalitzava amb la redacció i aprovació dels corresponents projectes constructius.  
3. En data 18 de novembre de 2017, s'anuncia la licitació d'aquest expedient en el Diario Oficial de la Unión Europea; s'anuncia també en el Boletín Oficial del Estado i en el Diari Oficial de la Generalitat Valenciana, i s'estableix com a data límit de presentació de les ofertes el 8 de gener de 2018 fins a les 14.00 hores.  
4. Al procediment de licitació es van presentar 14 empreses, i se n'exclou una segons l'acta de qualificació prèvia celebrada el dia 12 de gener de 2018, en introduir en el sobre 1 tota la documentació tècnica corresponent al sobre 2. Les empreses admeses, la documentació tècnica de les quals es va obrir (sobre núm. 2), són: Técnicas y proyectos SA, Aminsa, I.V Ingenieros Consultores SA, UTE Ardanuy-Civis, Icosa ingenieria SA, UTE P y T- Incoydesa ingenieria, UTE Incosa-PlaneamientoVial PV7 SL, Arin consultores SA, UTE Ingenieros mare nostrum SL Peyco, Caf Turnkey, Comaypa SA, UTE Grusamar- Valmia ingenieria consultores, SL, y UTE Gecival SL Novotec, SA.  
5. El procediment de licitació es troba pendent de l'obertura de les ofertes econòmiques presentades pels licitadors en el sobre 3.  
6. Recentment s'ha ultimat el Pla bàsic de mobilitat de l'àrea metropolitana de València, que constitueix la primera etapa de desenvolupament del Pla de mobilitat de l'àrea metropolitana de València (d'ara endavant, PMoMe), i que ha permés diagnosticar els problemes de mobilitat d'aquest Àrea i avançar les solucions per a resoldre'ls. L'àmbit del present forma part del d'aplicació del PMoMe, per la qual cosa existeix l'obligació d'incloure en la redacció del projecte de la CV-414 tots els seus objectius, que afectaran tant el propi traçat de la carretera com la definició de possibles aparcaments dissuasius. S'hauran de realitzar els estudis de demanda necessaris per a determinar la millor ubicació de cara a la intermodalitat, tenint en compte les maneres de transport no motoritzats i l'efecte dissuasiu per als vehicles lleugers. També totes les alternatives de traçat, de manera que s'analitzen totes les hipòtesis possibles en funció de quina parada de metro de les que ja existeixen en el trajecte Torrent-Picassent és la més adequada per a incorporar un aparcament dissuasiu, i també si són necessàries noves instal·lacions en la mateixa parada. Finalment, caldrà analitzar les característiques de l'aparcament quant a les seues instal·lacions de seguretat i a les altres funcionalitats i serveis, com poden ser, d'acord amb el que s'indica en el pla, els aparcaments segurs de bicicletes, un sistema de senyalització variable que aporte informació a l'usuari sobre el seu estat d'ocupació, seguretat i control de l'accés, consignes de paqueteria i d'aplicacions que, a més d'informar de totes les seues característiques, incloga un consell sobre com arribar i dades de l'estat.  
7. Els treballs de desenvolupament del Pla de mobilitat de l'àrea metropolitana de València han posat de manifest la necessitat d'incorporar noves tasques al contracte, que no formen part de les previstes en els plecs per a la seua licitació. En cas de prosseguir amb la contractació de la prestació tal com es reflecteix en els plecs vigents, només es podrien incorporar les noves necessitats derivades del PMoMe, descrites en l'apartat anterior a través d'una modificació del contracte, una vegada adjudicat i subscrit aquest, sense arribar a cobrir la totalitat de les necessitats exigides.  
8. En data 20 de novembre de 2018, el director general d'Obres Públiques, Transport i Mobilitat emet proposta de renúncia del contracte de serveis de millora de la seguretat ferroviària i d'accessibilitat en els termes municipals de Torrent, Alcàsser i Picassent, considerant que resulta convenient a l'interés públic.  
  
Fonaments de dret  
1. La consellera d'Habitatge, Obres Públiques i Vertebració del Territori és competent per a adoptar aquesta resolució en virtut de les facultats que li confereix l'article 28 de la Llei 5/1983, de 30 de desembre, del Consell.  
2. La legislació aplicable a aquest supòsit és el Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic; el Reial decret 1098/2001, de 12 d'octubre, pel qual s'aprova el Reglament general de la Llei de contractes de les administracions públiques, en tot allò que no s'opose als preceptes establits en l'esmentat text refós, i també qualssevol altres disposicions que regulen la contractació de l'Estat, en general.  
  
3. L'article 155 del text refós de la Llei de contractes del sector públic estableix que «En el cas que l'òrgan de contractació renuncie a subscriure un contracte per al qual haja efectuat la corresponent convocatòria, o decidisca reiniciar el procediment per a la seua adjudicació, ho notificarà als candidats o licitadors, i informarà també la Comissió Europea d'aquesta decisió quan el contracte haja sigut anunciat en el Diario Oficial de la Unión Europea.»  
En el seu apartat segon assenyala que «La renúncia a la subscripció del contracte o el desistiment del procediment només podrà acordar-se per l'òrgan de contractació abans de l'adjudicació. En ambdós casos es compensarà els candidats o licitadors per les despeses en què hagueren incorregut, en la forma prevista en l'anunci o en el plec, o d'acord amb els principis generals que regeixen la responsabilitat de l'Administració.»  
Finalment, en l'apartat tercer indica que «Només podrà renunciar-se a la subscripció del contracte per raons d'interés públic degudament justificades en l'expedient. En aquest cas, no podrà promoure's una nova licitació del seu objecte mentre subsistisquen les raons al·legades per a fonamentar la renúncia.»  
4. La postura del Tribunal Administratiu Central de Recursos Contractuals sobre aquesta matèria ja ha sigut fixada en la Resolució 507/2016, de 24 de juny, de 2016. Que es pot sintetitzar de la manera següent:  
«Huité. Doctrina d'aquest Tribunal sobre la renúncia o desistiment del contracte  
Aquest Tribunal ha tingut ocasió de pronunciar-se en diverses ocasions en relació amb la renúncia i desistiment del contracte. De les principals resolucions dictades en la matèria, pot destacar-se el següent:  
  
[...]  
b) En el cas de la renúncia, [...], n'hi ha prou que es justifique en l'expedient la concurrència d'una causa d'interés públic que determine la renúncia. En aquest sentit, s'ha assenyalat que si l'òrgan de contractació és lliure d'iniciar o no el procediment de contractació, aquesta llibertat arriba, així mateix a la possibilitat de renunciar a la subscripció d'un contracte que es trobe en curs un procediment de contractació, sempre que existisquen raons d'interés públic per a això, com no pot ser d'una altra manera, ja que cap ens del sector públic pot veure's constret a subscriure un contracte si existeixen raons justificades per a estimar improcedent aquesta contractació. Ara bé, això sempre amb el límit que en cap cas la discrecionalitat pot encobrir una decisió arbitrària, havent d'estar sempre dirigida l'actuació administrativa a la satisfacció del superior interés general (Resolució 731/2014).  
c) Perquè siga procedent vàlidament la renúncia és necessari per això que es donen tres requisits: i) que la renúncia siga acordada per l'òrgan de contractació abans de l'adjudicació del contracte; ii) que concórrega una causa d'interés públic, i iii) que la resolució siga motivada i que les raons es troben justificades en l'expedient.  
[...]  
Ha de tindre's en compte que l'apreciació de les causes d'interés públic que hagen de motivar la renúncia del contracte constitueix una potestat discrecional, i per tant la seua revisió per aquest Tribunal es troba forçosament limitada i es constreny a comprovar que s'al·lega una causa raonable que no produïsca discriminació ni arbitrarietat i sense que siga necessari que l'òrgan de contractació acredite exhaustivament la concurrència de la causa al·legada, bastant que aquesta aparega prou identificada i justificada en l'expedient [...]».  
  
5. En aquest cas no es va tindre en consideració en el plec de clàusules administratives particulars, ni en l'anunci de licitació, la possible compensació als licitadors en el supòsit de renúncia del procediment de licitació.  
Davant aquest supòsit és procedent remetre's a la Resolució 479/2013, del Tribunal Administratiu Central de Recursos Contractuals:  
«Finalment, i en el que concerneix a les pretensions de rescabalament exercides per la mercantil recurrent, aquest Tribunal considera que no són aplicables els preceptes ressenyats sobre les conseqüències jurídiques indemnitzatòries davant la resolució anticipada dels contractes, atés que no ha nascut la relació contractual.  
La conseqüència jurídica del desistiment és la compensació per despeses a què es refereix l'article 139.2 de la Llei de contractes del sector públic. Davant la falta de previsió en l'anunci i en el plec, s'ha d'estar al que es preveu en els principis generals rectors de la responsabilitat patrimonial, la qual cosa requerirà instar la incoació davant l'òrgan de contractació i la tramitació per aquest del procediment que per a tal fi regula el Reial decret 429/1993, de 26 de març, prèvia acreditació de les despeses efectivament provocades a la licitadora recurrent.»  
Per tot el que s'ha exposat, resolc:  
  
Primer  
Renunciar, en virtut de l'article 155 del text refós de la Llei de contractes del sector públic, a l'expedient CMAYOR/2017/30/119 «Millora de la seguretat ferroviària i d'accessibilitat en els termes municipals de Torrent, Alcàsser i Picassent», considerant que resulta convenient a l'interés públic les causes expressades en els antecedents de fet sisé i seté.  
  
Segon  
Notificar aquesta resolució a les mercantils admeses en el procediment de licitació de l'expedient CMAYOR/2017/30/119.  
  
Tercer  
Publicar aquesta resolució en el Diario Oficial de la Unión Europea, en el Boletín Oficial del Estado i en el Diari Oficial de la Generalitat Valenciana.  
  
Quart  
Conforme al que es preveu imperativament en l'article 155.2 del text refós de la Llei de contractes del sector públic, seran compensades les despeses en què hagueren incorregut els candidats o licitadors que així ho sol·liciten, d'acord amb els principis generals que regeixen la responsabilitat de l'Administració, i, en tot cas, prèvia la deguda i fefaent justificació del concepte o conceptes en què basen una eventual reclamació.  
Contra aquesta resolució es podrà interposar potestativament un recurs especial de contractació previst en l'article 40 i següents del Reial decret legislatiu 3/2011, de 14 de novembre, en el termini de 15 dies hàbils comptats des de l'endemà de rebre el plec de clàusules administratives particulars o que s'haja posat a disposició dels licitadors perquè en prenguen coneixement, de conformitat amb l'article 44.2.a de l'esmentat Reial decret 3/2011.  
Tot això, sense perjudici que puga exercir-se qualsevol altre recurs que s'estime oportú.  
  
València, 18 de febrer de 2019.- La consellera d'Habitatge, Obres Públiques i Vertebració del Territori: María José Salvador Rubert.